DOMSTOLENS DOM (Første Afdeling)
18. juli 2007
Sag C-213/06 P
Det Europæiske Genopbygningsagentur (EAR)
mod
Georgios Karatzoglou
»Appel – midlertidigt ansat – opsigelse af kontrakt«
Angående: Appel af dom afsagt den 23. februar 2006 af De Europæiske Fællesskabers Ret i Første Instans, Karatzoglou mod EAR (sag T-471/04,
endnu ikke trykt i Samling af Afgørelser), og med påstand om ophævelse af denne dom.
Udfald: Dommen ophæves, og sagen hjemvises til De Europæiske Fællesskabers Ret i Første Instans.
Sammendrag
Tjenestemænd – principper – beskyttelse af den berettigede forventning
(Ansættelsesvilkårene for de øvrige ansatte i De Europæiske Fællesskaber, art. 47-50)
Den omstændighed, at en ændring af en midlertidigt ansats ansættelseskontrakt har skabt en tvetydig situation, der kan give
det indtryk, at administrationen havde begrænset sine opsigelsesbeføjelser i medfør af artikel 47-50 i ansættelsesvilkårene
for de øvrige ansatte, kan ikke bibringe den ansatte en berettiget forventning med hensyn til varigheden af hans arbejdskontrakt.
En usikker kontraktlig situation kan nemlig ikke give grundlag for at antage, at administrationen har afgivet sådanne præcise
løfter, der er nødvendige for, at der kan opstå en berettiget forventning.
I øvrigt kan princippet om, at den svageste part i et ansættelsesretligt kontraktforhold kan forvente, at upræcise bestemmelser
i en sådan kontrakt vil blive fortolket i dennes favør, ikke påberåbes. Betragtninger, der støttes på en ansats kontraktforhold
til sin arbejdsgiver, kan ikke afbøde virkningen af, at en af de nødvendige betingelser for, at det må anses for godtgjort,
at der foreligger en berettiget forventning, ikke er opfyldt.